BDMS รูดต่ำสุดรอบ 3 เดือน โบรกฯเชียร์ซื้อ ชี้กระแสเงินสดแกร่ง-รายได้โตต่อเนื่อง
BDMS รูดต่ำสุดรอบ 3 เดือน โบรกฯเชียร์ซื้อ ชี้กระแสเงินสดแกร่ง-รายได้โตต่อเนื่อง
6 พ.ค. 2558

ผู้สื่อข่าวรายงานว่า ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS ณ เวลา 14.35 อยู่ที่ 19.80 บาท ลบ 0.40 หรือ 1.98% โดยเปิดตลาดที่ 19.90 บาท ปรับตัวแตะระดับสูงสุดที่ 20.10 บาท แตะระดับต่ำสุดที่ 19.80 บาท ทั้งนี้ ราคาหุ้นมีการปรับตัวแตะระดับต่ำสุดในรอบ 3 เดือนตั้งแต่วันที่ 5 ก.พ.58 มูลค่าการซื้อขาย 412.34 ล้านบาท
 
บล.เคจีไอ (ประเทศไทย) ระบุในบทวิเคราะห์(6 พ.ค.)ว่า แนะนำ “ซื้อ” BDMS ราคาเป้าหมาย 24.30 บาท/หุ้น โดยมีมุมมองที่เป็นบวกต่อแนวโน้มผลประกอบการของ BDMS ในไตรมาสที่ 1/58 โดยคาดว่ากำไรสุทธิจะอยู่ที่ 2.15 พันล้านบาท
พร้อมคงประมาณการกำไรสุทธิปี 2558 เอาไว้ที่ 8.36 พันล้านบาทรวมทั้งคาดว่ากระแสรายได้ของบริษัทจะยังคงเติบโตอย่างต่อเนื่อง ซึ่งสะท้อนถึงการขยายเครือข่ายโรงพยาบาลในรอบสองสามปีที่ผ่านมา โดยในปัจจุบัน BDMS มีโรงพยาบาลในเครือ 43 แห่ง
นอกจากนี้ สถานะทางการเงินของ BDMS ก็ยังแข็งแกร่งโดยคาดว่ากระแสเงินสดจากการดำเนินงานในปี 2558 จะอยู่ที่ 1.2 หมื่นล้านบาท
ด้านผู้บริหารยังคงเป้าหมายที่จะเพิ่มจำนวนโรงพยาบาลในเครือเป็น 50 แห่งภายในปี 2559 ซึ่งจะเป็นปัจจัยสำคัญที่จะสร้างการเติบโตของรายได้จากโรงพยาบาลในระยะยาว ขณะที่มองว่าโครงการ green field (การก่อสร้างโรงพยาบาลใหม่) และ brown field (การเข้าซื้อกิจการ) จะเป็นวิธีที่เป็นไปได้มากที่สุดในการที่จะทำให้บริษัทสามารถบรรลุเป้าหมายที่กำหนดไว้ได้
 